**Manje je više**

**(Laička kolumnica [267])**

**Vrelo korizmene radosti**

Liturgijska čitanja četvrte korizmene nedjelje odišu proljetnom svježinom stišane *radosti* koja u vazmenom vremenu dosiže dostojanstvenu vedrinu. Evanđeoska perikopa (Iv 3, 14-21) uprisutnjuje Isusa u razgovoru s Nikodemom. Njihov noćni susret završava jezgrovitim riječima koje svejednako zrače bremenitom izražajnošću: *...a tko čini istinu, dolazi k svjetlosti, nek bude bjelodano da su djela Njegova u Bogu učinjena* (Iv 3,21).

*Činiti istinu* mnogo je više nego govoriti istinu. *Laž*, kako god domišljata i prepredena u podloj prijetvornosti te brza i učinkovita u bezobzirnoj prodornosti, može, doduše, na dulje vrijeme *zasjenjivati* istinu, ali je u konačnici ne uzmaže pobijediti.

U citiranu blagovijesnom retku s istinom se dubinski povezuje *svjetlost*. Shvatimo li *korizmu* kao razdoblje u kojemu nešto u životu želimo *poboljšati*, istina i svjetlost pritom nam mogu biti od posvješćujuće pomoći. *Rad na sebi* ponajvećma se sastoji od *sitnica*, a one nam, potrudimo li se dosegnuti njihov *smisao*, uvelike pomažu pri unapređivanju kakvoće svakodnevna življenja, što u korizmi pobuđuje ugodno čuvstvo radosti.

Hrvatski (srijemski) pjesnik **August Darmati** (1906-1978) neka nas razveseli toplim stihovima pjesme *U crkvi*:

*O kol'ko svetih kapi plodne rose / U jednoj riječi ta molitva skriva! / Spusti pred Bogom pokajničke kose, / I priđi k vrelu, ključa voda živa. / Slušaj te riječi, kao svjetlo rone / U tamni ponor nemirnih dubina, / U njima zvoni tajna vasione / I divne žrtve raspetoga Sina. / Ne znam ti ime ni tko si, ni što si, / Al neka bliskost struji među nama; / Isti nas zanos uzdiže i nosi / Gotskom ljepotom Božijega hrama. / Odgrni zastor s tvoje duše ledne, / I priđi k vrelu, ključa voda živa, / Da shvatiš tajnu moći duše čedne, / I sreću što se u bolima skriva.*

Svemogi Isukrste! Škropi nas svježinom vode iz živoga vrela korizmene radosti što poprima vazmenu puninu.

Sead Ivan Muhamedagić